ઑડિયન્સમાં બેઠેલા ગીતાકુમારના મોઢામાંથી કંઈક આવા શબ્દો નીકળી ગયા હતા. તેમની આજુબાજુમાં બેઠેલા લોકોએ ગીતાકુમારના શબ્દો પર ધ્યાન આપવાનું ટાળ્યું હતું અને બધા સ્ટેજ પર ચાલી રહેલી ગતિવિધિઓ જોવામાં મશગૂલ બની ગયા હતા. એ સમયે હું સ્ટેજ પર એકદમ ઍક્ટિવ થઈ ગયો હતો અને સ્ટેજની ડાબી બાજુએ એક મૅજિક ચાલુ કરી દીધું હતું તો જમણી બાજુએ બીજા એક મૅજિકની ગોઠવણ કરી રહ્યો હતો. આ મૅજિકની ગોઠવણ કરતી વખતે મારા મનમાં અલગ-અલગ કેટલીયે ગણતરીઓ ચાલી રહી હતી. અગાઉથી નક્કી કર્યું હતું એ મુજબ ઇન્ટરવલ પછીના ભાગમાં મારે કુલ ચૌદ આઇટમ દેખાડવાની હતી. સામાન્ય સંજોગોમાં ઇન્ટરવલ પછીના ભાગમાં બીજા મૅજિશ્યન દસથી બાર આઇટમ દેખાડતા હોય છે, પણ હું હંમેશાં બેથી ત્રણ આઇટમ વધારે રાખતો. ગીતાકુમારે એક વખત આ બાબતમાં વાંધો ઉઠાવ્યો ત્યારે મેં તેમને ગુજરાતી બિઝનેસમેનનો મૂળ મંત્ર સમજાવ્યો હતો,